钦定古今图书集成/明伦汇编/闺媛典/第289卷 > 皇清二十二 > 叶守贞妻曾氏
## 钦定古今图书集成/明伦汇编/闺媛典/第289卷 > 皇清二十二 > 叶守贞妻曾氏

按《广州府志》：“曾氏，新会叶守贞妻，柳行村人。年二十归贞。贞笃学致疾，氏侍药，晨夕四载无怠。贞死，遗腹生子梦稷，父母怜其少，欲嫁之，氏知遂绝不归母家。姑性严，氏事之，曲得其欢。居恒不苟言笑，勤纺绩，教梦稷。弱冠为诸生，领顺治丁酉乡荐。氏垂老无白发，年八十一卒。”